《古意》
清代·夏伊兰

涧底松桓桓，冈头柏郁郁。劲节历冰霜，不知世荣辱。

中有绝代姿，牵萝补茅屋。爱洁憩林泉，含贞抱幽独。

欲折贻佳人，素心渺何托。缅彼春花开，红紫纷繁缛。

争妍更取怜，时荣亦时落。遂令深情人，怜香歌当哭。

所以桃李姿，不及女贞木。

作者简介：夏伊兰，字佩仙，钱塘人。诸生夏之盛女。有《吟红阁诗钞》。